b'\n_START_ARTICLE_\nPreluare\n_START_PARAGRAPH_\n\xc3\x8en muzicile de consum, o preluare (numit\xc4\x83 \xc8\x99i versiune cover sau doar cover, cf. engl. cover version) este o reinterpretare a unui c\xc3\xa2ntec \xc3\xaenregistrat anterior.\n_START_SECTION_\nScop\n_START_PARAGRAPH_\nO astfel de practic\xc4\x83 poate fi adoptat\xc4\x83 drept omagiu (tribut) fa\xc8\x9b\xc4\x83 de interpretul sau forma\xc8\x9bia imitat\xc4\x83 ori poate fi f\xc4\x83cut\xc4\x83 pentru promovarea proprie \xc8\x99i \xc3\xaen tentativa de deschidere c\xc4\x83tre alte segmente de public. Uneori, o versiune nou\xc4\x83 a c\xc3\xa2ntecului poate fi realizat\xc4\x83 doar pentru simplul motiv c\xc4\x83 el este pe placul muzicienilor care-l preiau._NEWLINE_De regul\xc4\x83, abunden\xc8\x9ba prelu\xc4\x83rilor \xc3\xaentr-o etap\xc4\x83 din evolu\xc8\x9bia unui muzician corespunde unei situa\xc8\x9bii de mai redus\xc4\x83 creativitate \xe2\x80\x93 cel mai frecvent este cazul debutului, dar \xc8\x99i o \xc3\xaendep\xc4\x83rtare de activitatea componistic\xc4\x83 poate fi suplinit\xc4\x83 \xc3\xaen acest mod._NEWLINE_Dintr-o perspectiv\xc4\x83 mai ampl\xc4\x83, exist\xc4\x83 o faz\xc4\x83 incipient\xc4\x83, mimetic\xc4\x83, \xc3\xaen momentul c\xc3\xa2nd o cultur\xc4\x83 \xc3\xaemprumut\xc4\x83 un nou gen muzical din afara grani\xc8\x9belor ei. Mimetismul de acest fel implic\xc4\x83 c\xc3\xa2\xc8\x9biva posibili pa\xc8\x99i: muzicienii noi preiau c\xc3\xa2ntecele dorite ca atare; le traduc versurile \xc3\xaen limba proprie sau le ofer\xc4\x83 noi seturi de versuri; \xc3\xaencep s\xc4\x83 realizeze compozi\xc8\x9bii proprii inspirate din materialele preluate, \xc3\xaens\xc4\x83 neaduc\xc3\xa2nd elemente noi, originale. Apari\xc8\x9bia unor astfel de elemente la nivel esen\xc8\x9bial marcheaz\xc4\x83 \xc3\xaencheierea stadiului mimetic. Ciclul se poate relua de fiecare dat\xc4\x83 c\xc3\xa2nd se experimenteaz\xc4\x83 importarea unei estetici muzicale noi. Exist\xc4\x83 situa\xc8\x9bia \xc3\xaen care compatibilitatea dintre dominantele culturii \xc3\xaen discu\xc8\x9bie contravin spiritului noii muzici, caz ce va avea ca rezultat imposibilitatea dep\xc4\x83\xc8\x99irii stadiului mimetic.'